ལྷ་རིས་སྒྱུ་རྩལ་པ་སངས་རྒྱས་ཚེ་བརྟན་ལགས་རང་ལོ་བཅུ་གསུམ་སྟེ་་ལོའི་ཉིན་བཟང་སྐར་བཟང་གི་དུས་ཆེན་ཞིག་ལ་བླ་བྲང་སྔགས་པ་གྲྭ་ཚང་གི་ཆོས་སྒོར་ཞུགས་ཤིང་།སྐབས་དེར་སྔགས་པ་གྲྭ་ཚང་དུ་ཞལ་འཛུམ་དམུལ་ལེར།སྐུ་བདེ་འབོལ་ལེར།ཐུགས་ལྷོད་ཕྱམ་མེར་བཞུགས་པའི་གསང་སྔགས་རྙིང་མའི་ཕྱོགས་ཀྱི་མཁས་པ་རྒན་དམ་པ་པདྨ་རིག་འཛིན་ལགས་ཀྱི་མདུན་ནས་ལོ་ངོ་མཐོང་གསུམ་ལྷག་ལ་བོད་ཡིག་གི་ཀ་ཁ་ནས་མགོ་བརྩམས་ཏེ་འབྲི་ཀློག་འདོན་གསུམ་ལ་བྱང་བར་བྱས།དེ་ནས་སྔོན་སྦྱངས་བག་ཆགས་ཤིག་གིས་ཆུང་དུས་ནས་ལྷ་རིས་འབྲི་བཞེངས་ཀྱི་ཕྱོགས་ལ་སྦྱང་འདུན་ཆེ་བས་རང་ལོ་བཅུ་དྲུག་སྟེ་ལོ་ནས་བཟུང་ཁོ་བོའི་དགེ་རྒན་བཀའ་དྲིན་ཅན་གྱི་ཕ་དམ་པ་ལྷག་པར་དུ་རྒྱལ་ཕྱི་ནང་གི་རི་མོའི་འབྲི་ཐབས་ཕྱོགས་ལ་མངའ་བརྙེས་པའི་ལྷ་བཟོ་སྐད་གྲགས་ཅན།ནང་བའི་གྲུབ་མཐའ་གསར་རྙིང་ལ་སྦྱངས་ཤིང་རིག་གནས་ཆེ་ཆུང་བཅུ་ལ་ཐོས་པ་མི་དམན་པའི་མཁས་པ་མགོན་པོ་ཚེ་བརྟན་བདེ་གཤེགས་ཚང་གི་མདུན་ནས་སྐུ་འདྲ་བཞེངས་སྲོལ་དང་བཟོ་བ་རིག་གི་རིག་པའི་གཞུང་ལ་མགོ་འབུལ་ལུས་འབུལ་བྱས་ཏེ་བག་ཆགས་གཏིང་ཟབ་མོ་ཞིག་བཞག་པ་མ་ཟད་གསེར་ཚོན་དང་རྡོ་ཚོན།དངུལ་ཚོན་སོགས་ཚོན་འདེབས་བདར་སྲོལ་དང་།ལྷ་བཟོ་ཡི་ཐོག་མའི་ཕྱག་ལེན་གྱི་རས་གཞི་དབུར་བ་དང་སྐྱ་ཐང་།པིར་བཟོ་སོགས་ཞིབ་ཚགས་པའི་སྟེང་ལ་རས་ངོས་སུ་སྐྱ་ཐིག་ཕབ་སྟངས།ཚོན་སྡེབ་སྟངས།ཚོན་བྱུགས་པ།ཚོན་བྱུགས་པའི་སྐབས་སུ་ཐོག་མར་ཚོན་རིས་གང་ཕབ་འབྲི་བྱ་དགོས་པ་དང་བར་དུ་གང་བཞེངས་པ།ཐ་མར་ཅི་ལྟར་མཇུག་བསྡུ་སྟངས་བཅས་ཚོན་སྦྱོར་གྱི་ལག་ལེན་གྱི་བརྒྱུད་རིམ་སོགས་བོད་རང་གི་ཐུན་མོང་མ་ཡིན་པའི་ལྷ་རིས་བཞེངས་སྲོལ་གྱི་གོ་རིམ་དག་ཅིང་ནང་འགལ་མ་བྱུང་བའི་ངོ་བོའི་སྟེང་ནས་བོད་ཀྱི་ལྷ་རིས་ཀྱི་རྨང་གཞི་ལེགས་པོ་བཏིངས་ཤིང་མན་ངག་དག་ཁོངས་སུ་ཆུད་པར་བྱས།དེ་ལྟར་རྣམ་རྒྱུན་གྱི་དགེ་རྒན་དམ་པའི་སློབ་སྟོན་དང་རང་གི་བརྩོན་པའི་སྙིང་སྟོབས་ཀྱི་གོ་ཆ་མ་དོར་བར་བརྟེན།བོད་ཀྱི་སྲོལ་རྒྱུན་རི་མོ་ལ་རྡོ་རུས་གཏུག་པ་ལྟར་ཧུར་བརྩོན་གྱི་ལག་ལེན་བྱས་ཤིང་།བོད་བརྒྱུད་ནང་བསྟན་གྱི་ཐང་གའི་རི་མོ་འབྲི་བཞེངས་དང་།ལྡེབས་རིས།སྐུ་གཟུགས་ཀྱི་ཐིག་རྩ་དང་བཟོ་རིག་བྲིས་རྒྱུན་གྱི་རི་མོའི་མན་ངག་སོགས་གཞུང་ལུགས་ཀྱི་ཤེས་བྱ་དང་འབྲི་ཐབས་ལག་རྩལ་དང་བཅས་པ་སྦྱངས་ཤིང་ལྷ་རིས་འབྲི་བཞེངས་ལ་འབད་པ་ཆེན་པོས་རྒྱུན་བསྲིངས་ཏེ་ལྷ་རིས་བཟོ་རྩལ་ལ་ནང་བྱན་ཆུད་ཅིང་།ལྷ་བཟོའི་སྒྱུ་རྩལ་གྱི་ཕྱོགས་སུ་རང་གི་མི་ཚེ་བསྟིམས་པའི་ལྷ་རིས་པ་རྣམ་དག་ཅིག་ཏུ་གྱུར་པས་དགེ་རྒན་ལགས་དང་རྒྱ་ཆེའི་དམངས་ཚོགས་ཀྱིས་ཁོ་ལ་བསྟོད་པའི་མེ་ཏོག་གཏོར།ལྷག་པར་དུ་ལོར་ཁོ་རང་ལོ་བཅུ་དགུ་ལ་སོན་སྐབས་བླ་བྲང་ཕྱོགས་ཀྱི་ཐང་གའི་སློབ་དཔོན་ཆེན་མོ་ཆོས་འཕེལ་བདེ་གཤེགས་ཚང་གི་སྐུ་མདུན་ནས་ལོ་ངོ་ལྔའི་རིང་ལ་ལྷ་སྐུའི་ཐིག་རྩ་ཕབ་སྟངས་དང་འབྲི་བཞེངས།ཚོན་བྱུགས་སྟངས་བཅས་ཀྱི་ཐད་ནས་ཞིབ་ཅིང་ཕྲ་བར་ཚགས་ཐོན་པའི་སྒོ་ནས་རི་མོའི་སྒྱུ་རྩལ་སྐོར་གྱི་ཤེས་བྱ་སྣ་མང་ལ་འབད་པ་ལྷོད་མེད་ཀྱིས་སྦྱོང་བའི་སྐལ་བཟང་མངོན་དུ་ཤར།